Jonathan Demme
Store norske leksikon,Kunst og estetikk,Film, TV og teater,Film og TV,Nord-amerikansk film og TV,Nord-amerikanske filmskapere
Jonathan Demme var en filmregissør fra USA som begynte som regissør for B-filmprodusenten Roger Corman.
Demme vokste opp i Rockville Centre på Long Island og i Miami. Han debuterte i 1974 og fikk kritikerros for Citizen Band (1977) og Melvin and Howard (Millionærarvingen, 1980). Kort tid etter ble Stop Making Sense (1984) med rockegruppen Talking Heads en konsertfilmsuksess.Etter thrilleren Something Wild (Farlig flørt, 1986) og mafiakomedien Married to the Mob (Gift med mafiaen, 1988), vant Demme Oscar-prisen for beste regi med den dystre Silence of the Lambs (Nattsvermeren, 1991). Filmen var basert på en krimroman av Thomas Harris, og hadde Anthony Hopkins i hovedrollen som seriemorderen og kannibalen Hannibal Lecter og Jodie Foster som ung, ambisiøs FBI-agent.Demme fikk også oppmerksomhet med dramaet Philadelphia (1993), hvor Tom Hanks vant Oscar for sin innsats som en ung advokat som blir oppsagt fordi han har AIDS, for Toni Morrison-filmatiseringen Beloved (1998) og for den underfundige, svarte komedien Rachel Getting Married (2008). Etter å ha jobbet innen TV og dokumentarfilm, ble Ricki and the Flash (2015) med Meryl Streep hans siste spillefilm. Les mer i Store norske leksikon Film i USA